Per Clausen (EL), 2012-05-24:
På baggrund af den debat, der har været her i dag, skulle man jo tro, at vi behandlede et beslutningsforslag om, at der skulle løses nogle specifikke problemer i Silkeborg og måske på Langeland.
Men det er jo ikke det, beslutningsforslaget går ud på.
Man kunne så måske tro, at det her beslutningsforslag handler om, at vi skulle prøve at kigge på de dispensationsregler, der er om kommunernes mulighed for at fritage borgerne for det her påbud om, at de skal være tilsluttet fjernvarme.
Men det handler beslutningsforslaget heller ikke om.
Det er måske meget fornuftigt, at det ikke handler om nogle konkrete forhold i Silkeborg, for det ville nok bringe nogle interessante diskussioner frem om, hvordan forholdet skulle være imellem det kommunale selvstyre og Folketinget, og jeg vil sige, at hr. Leif Mikkelsen ligesom indtager et helt nyt og interessant standpunkt i den sag, i forhold til hvad Liberal Alliance plejer at mene – og ikke noget positivt nyt standpunkt, vil jeg sige.
Men realiteten er jo, at det her beslutningsforslag handler om noget helt andet.
Det handler om, at man vil fratage borgerne muligheden for, at de i fællesskab kan beslutte sig for at sikre sig en energiforsyning, som er billigere, end hvis man overlod det til den enkelte borger selv at stå for det.
Det er jo realiteten i det, der ligger her.
Vi må også erkende, hvis vi tænker os en lille smule om, at et af de vigtige elementer i at etablere fjernvarmesystemet faktisk har været, at der er en mulighed for at sikre, at alle får en tilslutningspligt – det har faktisk været en vigtig forudsætning for at opbygge fjernvarmesystemet.
Hvis man ikke havde haft den mulighed for at træffe demokratiske beslutninger om, at vi i fællesskab gør det her, men i stedet for havde sagt, at man kunne melde sig ud af fællesskabet, hvis man ikke havde lyst til at være med, så havde vi ikke fået fjernvarme.
Og det havde betydet, at vi havde haft dårligere og dyrere fjernvarme i Danmark.
Vi havde haft dårligere muligheder for at sikre, at vi også kunne bruge fjernvarmen som et led i at sikre en miljømæssigt og klimamæssigt bedre varmeforsyning i det her land.
Det er jo kendsgerningen i den her sag, og det er vigtigt at understrege.
Det er jo ikke sådan, at alternativet til at lade systemet bestemme er bare at lade den enkelte fuldstændig frit træffe sine egne valg hver eneste gang.
Det er jo heller ikke sådan, at jeg kan meddele, at fordi jeg ikke kører bil på motorvejene, så behøver jeg ikke betale til motorvejene.
Der er jo ikke nogen, der siger, at man skal bruge fjernvarmen – man skal tilslutte sig den og betale, hvad det koster.
Det jo heller ikke sådan, at dem her i Folketinget, der aldrig kunne drømme om at sætte sig ind i et tog, kan meddele, at de ikke har lyst til at betale til skinnerne, at de ikke har lyst til at være med til at finansiere den kollektive trafik – det har vi ingen mulighed for.
Vi har faktisk et system – så lad os da endelig bruge ordet system – i Danmark, der går ud på, at vi indimellem træffer konkrete kollektive beslutninger, som vi alle sammen er forpligtet til at levere til, i forhold til hvad de beslutninger går ud på, og det synes jeg faktisk er rigtig, rigtig fornuftigt.
Jeg synes også, at det er rigtig fornuftigt, at når vi har lavet nogle generelle regler, som vi lader kommunerne administrere, giver vi kommunerne et righoldigt repertoire af dispensationsbestemmelser, der gør, at de kan og bør behandle borgerne ordentligt ude i kommunerne – det er jeg enig i.
Og hvis det så er sådan, vil jeg sige, at man mener at kunne konstatere, at der er konkrete eksempler på tilfælde, hvor kommunerne handler forkert, så må vi jo vurdere, om de konkrete eksempler kan bære, at vi skal gennemføre opstramninger i lovgivningen, som gør, at kommuner, som faktisk opfører sig fornuftigt og behandler borgerne ordentligt, måske får reduceret deres muligheder for at handle fornuftigt.
Det synes jeg ikke er rimeligt, og jeg er heller ikke sikker på, at det kan være udgangen af det her, men det er jo noget af det, vi kunne diskutere, hvis vi skulle ned i det, der er substansen og baggrunden for i hvert fald nogle synspunkter i den her sag, nemlig: Administrerer kommunerne det her i dag på en måde, som gør, at der kunne være fornuft i at opstramme styringen af kommunerne?
Det kan vi godt diskutere konkret, det er der ingenting i vejen for.
Jeg vil bare sige, at forslaget om, at man generelt fjerner muligheden for at lave en tilslutningspligt, støtter Enhedslisten i hvert fald ikke.